ועדה משותפת של ועדת החוץ והביטחון וועדת החוקה, חוק ומשפט לעניין הכרזה על מצב חירום, כנסת 24, פרוטוקול מספר 5, 2022-05-15 09:30

איתן גינזבורג: בוקר טוב ושבוע טוב.

איתן גינזבורג: אני מתכבד לפתוח את הוועדה המשותפת של ועדת החוץ והביטחון וועדת החוקה, חוק ומשפט לעניין הכרזה על מצב חירום.

איתן גינזבורג: כפי שהתרגלנו, אנחנו עושים מעקב צמוד ופיקוח על מנת לראות כיצד הממשלה פועלת על מנת להביא את דברי החקיקה שמונעים את סיום מצב החירום בישראל לכדי חקיקה אזרחית או האזרוח שלהם.

איתן גינזבורג: אנחנו משתדלים לעשות עבודה עקבית ולעבור יחד עם משרדי הממשלה השונים על חוק-חוק, צו-צו כדי לראות איך אפשר להביא אותם לקראת אזרוח ולקדם אותם על מנת שנסיים את מצב החירום בישראל.

איתן גינזבורג: אנחנו היום עוסקים בכמה משרדים.

איתן גינזבורג: נעבור אותם בזה אחר זה.

איתן גינזבורג: נתחיל עם משרד הבריאות.

איתן גינזבורג: ראשית נתחיל עם צו הפיקוח על מצרכים ושירותים, תכשירים להדברת מזיקים לאדם.

אור אלדר: בדיון הקודם התחייבנו לפרסם את הצעת החוק עד חודש יולי הקרוב.

אור אלדר: הדיונים עם משרד המשפטים נמשכים.

אור אלדר: אנחנו ממש בישורת האחרונה, ואני מאמינה שאנחנו גם נעמוד בלוחות הזמנים שהתחייבנו עליהם.

איתן גינזבורג: מה הסטטוס הספציפי?

איתן גינזבורג: תסבירי לי מה קורה שם.

איתן גינזבורג: מה עשיתם מאז שנפגשנו פה במרס?

אור אלדר: קיימנו שתי פגישות עם משרד המשפטים.

איתן גינזבורג: עם איזו מחלקה?

אור אלדר: גם המחלקה הפלילית וגם עם האשכול המנהלי.

אור אלדר: הסוגיות שבעיקר היו על הפרק הן אופן ניסוח העבירות הפליליות.

אור אלדר: קיבלנו את ההערות, גם בכתב וגם בעל פה.

אור אלדר: שינינו, תיקנו בהתאם להערות.

אור אלדר: הוספנו גם הערות בעקבות דיונים פנימיים שהיו לנו, ואנחנו ממש בסוף הדרך.

איתן גינזבורג: עכשיו זה אצלכם או במשרד המשפטים?

אור אלדר: עכשיו זה אצלנו.

אור אלדר: הייתה לנו ישיבה ביום חמישי הקודם עם משרד המשפטים.

איתן גינזבורג: אותה פגישה שנייה?

אור אלדר: נכון.

אור אלדר: יש הרבה הערות, לוקח זמן לעבוד על זה.

אור אלדר: יש גם גורמי מקצוע בתוך המשרד שגם צריכים לתת את הדעת על כל התיקונים.

איתן גינזבורג: יש כרגע חילוקי דעות או פערים ביניכם?

אור אלדר: לא חילוקי דעות.

אור אלדר: יש לכל משרד ההערות שלו, וצריך למצוא את הפשרה כדי להגיע לנוסח מוסכם.

איתן גינזבורג: יש כרגע פערים ביניכם לבין משרד המשפטים?

אור אלדר: לא הייתי קוראת לזה פערים.

איתן גינזבורג: זה לגיטימי שיהיו פערים, זה בסדר.

אור אלדר: אני לא חושבת שאפשר לומר שאלה פערים.

אור אלדר: אלה התאמות שצריך לבצע.

איתן גינזבורג: למה זה עד חודש יולי?

איתן גינזבורג: למה אי אפשר לעשות את זה ביוני אם הדברים די מוסכמים?

אור אלדר: אם נצליח, כמובן נעשה את זה.

אור אלדר: זאת עבודה שצריך לפרסם הצעת חוק שהיא בשלה, שהיא נכונה, ולא היינו רוצים לפרסם משהו שאחר כך נגלה שבשל מהירות אנחנו נפספס דברים.

אור אלדר: אז נעשה את זה במהירות הראויה ונשתדל ככל שאפשר לפרסם לפני.

אור אלדר: אבל כרגע אנחנו לא יכולים להתחייב לפני חודש יולי.

איתן גינזבורג: כרגע אתם בקטע של ניסוח העבירות הפליליות, זה הדבר האחרון שנותר לכם בתוך העבודה על תזכיר החוק?

אור אלדר: למיטב הבנתי מול משרד המשפטים, כן.

איתן גינזבורג: יש עוד משרדים שאת בקשר איתם כדי לסיים את הנושא?

אור אלדר: לא.

איתן גינזבורג: זה הנושא היחידי שעוד נשאר פתוח?

אור אלדר: כן.

אור אלדר: הנושא האחרון הוא עבודה מול משרד המשפטים, בעיקר מול המחלקה הפלילית.

איתן גינזבורג: של ניסוח עבירות פליליות?

אור אלדר: בין היתר, כן.

אור אלדר: כל החוק משפיע על העבירות הפליליות, אבל כן.

איתן גינזבורג: אז מה הדבר הבא?

איתן גינזבורג: אתם מסיימים את העבודה ומעבירים למשרד המשפטים להערות אחרונות?

אור אלדר: נכון.

איתן גינזבורג: מתי את מעריכה שתעבירי את זה למשרד המשפטים?

אור אלדר: אני מקווה שבשבועיים הקרובים נוכל להעביר נוסח אחרון.

איתן גינזבורג: כלומר, עד סוף החודש.

אור אלדר: נכון.

איתן גינזבורג: ואז משרד המשפטים צריך לאשר את הנוסח ומופץ תזכיר?

אור אלדר: כן.

איתן גינזבורג: לאיזו מחלקה זה עובר, למחלקה פלילית ואישור מנהלי?

איתן גינזבורג: שניהם צריכים לאשר את זה?

אור אלדר: אני לא בקיאה באופן העבודה של משרד המשפטים, אבל אני מעבירה לגורמים שעבדתי מולם, שזו המחלקה הפלילית והאשכול המנהלי.

איתן גינזבורג: מצוין, מתקדמים.

איתן גינזבורג: נעבור לצו פיקוח על מצרכים ושירותים, מכשירי קרינה, טיפול רפואי והכרזת הפיקוח על מצרכים ושירותים, טיפול רפואי במכשירי קריאה.

איתן גינזבורג: התחלתם תהליך Ria, מה שלומו?

אנדריי ברויסמן: אני כתבתי את סיכום הדוח של Ria.

אנדריי ברויסמן: קיבלתי במשרד כמה הערות ואני מטפל בהערות האלה.

אנדריי ברויסמן: זה ייקח זמן.

אנדריי ברויסמן: אבל טיוטה כבר העברתי ללשכה המשפטית.

אנדריי ברויסמן: אני חושב שהם יכולים להשאיר את הכתיבה.

איתן גינזבורג: ההערות שקיבלת הם מתוך המשרד?

אנדריי ברויסמן: כן.

איתן גינזבורג: אתה כבר קיבלת את כל ההערות או שיש עוד מחלקות שעוד לא העבירו הערות?

אנדריי ברויסמן: את הרוב קיבלתי.

אנדריי ברויסמן: אני חושב שיהיו עוד.

איתן גינזבורג: מי קובע להם את הדד-ליין להערות?

איתן גינזבורג: האם בכלל מישהו נותן דד-ליין?

אנדריי ברויסמן: אחרי שאטפל בהערות האלה אעביר, וזה משא ומתן עם גורמים שונים.

אנדריי ברויסמן: הם רוצים יותר הסבר על המסקנות שהגענו אליהן.

איתן גינזבורג: אתה מאמין שתגמרו את הכול בשבועיים?

אנדריי ברויסמן: לא.

איתן גינזבורג: אמרתם שה- Ria יסתיים בתחילת יוני.

אנדריי ברויסמן: אבל סיכום הדוח הוא מוכן.

אנדריי ברויסמן: המסקנות לא ישתנו, אני פשוט צריך להוסיף כמה דברים.

אנדריי ברויסמן: אני לא חושב שזה מפריע ללשכה המשפטית להתחיל לכתוב הצעה.

איתן גינזבורג: אור, מה את אומרת?

אור אלדר: עדיין לא קראתי את הדוח.

אור אלדר: ברגע שכל העבודות מול יתר הגורמים במשרד הבריאות יסיימו, רק לאחר מכן זה מגיע ללשכה המשפטית.

איתן גינזבורג: אבל אנדריי אמר שמבחינתו אין מניעה להתחיל לכתוב את תזכיר החוק.

איתן גינזבורג: הדברים שיש לו בעניין ה- Ria הם מינוריים.

איתן גינזבורג: הדוח כבר כתוב מבחינתו.

אור אלדר: יכול להיות.

אור אלדר: אני עורכת דין, אני יודעת יותר להגיד מתי ההצעה בשלה ומתי לא.

אור אלדר: אני עדיין לא בחנתי את זה.

אור אלדר: לאחר שיהיה דוח שהוא מאושר על ידי כל גורמי המקצוע נוכל לבחון את זה בצורה המשפטית ולהגיד איך ומתי נוכל לקדם הצעת חוק.

איתן גינזבורג: הלכתי לאיבוד.

איתן גינזבורג: תסבירי לי עוד פעם.

איתן גינזבורג: אנדריי אומר שהוא כבר כתב את הדוח.

איתן גינזבורג: יש עוד כמה הערות, אבל הדוח כתוב והוא העביר אותו ללשכה המשפטית.

איתן גינזבורג: אז את לא תפתחי אותו עד שתקבלי דוח נוסף?

אור אלדר: לא דוח נוסף.

אור אלדר: אני לא רוצה לתת מידע מוטעה לא לגורמי המקצוע וגם לא לוועדה.

אור אלדר: אני רוצה להגיד לכם באמת איזו הצעת חוק אפשר לקדם ותוך כמה זמן, ולכן אני רוצה לקבל דוח סופי.

אור אלדר: זה גם מה שנמסר לגורמי המקצוע במשרד.

איתן גינזבורג: אין אפשרות להתחיל לכתוב תזכיר על חוק בכפוף לכל מיני הערות שיהיו?

איתן גינזבורג: ההערות שיקבל אנדריי מאנשי המקצוע במשרד יהיו עד כדי כך דרמטיות שאי אפשר יהיה לתקן אותן בתזכיר החוק שתתחילו לכתוב בלשכה?

אור אלדר: ממש לא.

אור אלדר: אני לא חושבת שזה אמור להיות כל כך דרמטי.

אור אלדר: אנחנו באמת נבחן את זה, נקרא את הדוח, נבין מה המבנה של הצעת החוק שצריך לבנות ונתחיל את העבודה.

איתן גינזבורג: רק כשתקבלי את ההערות מכולם?

אור אלדר: נכון.

אור אלדר: כי חבל להתחיל עבודה שיכול להיות שהיא תשתנה.

אור אלדר: אבל אנחנו כן בוחנים את זה, כן קיבלנו את הדוח, כן נקרא אותו.

איתן גינזבורג: אבל את מבינה שאנחנו במעין טנגו שאנחנו לא מצליחים להגיע לנקודה.

איתן גינזבורג: את אומרת דבר והיפוכו.

איתן גינזבורג: את אומרת: אני אקרא את הדוח שהעביר לי אנדריי, אני אלמד אותו, גמרתי לקרוא אותו ואני עדיין אחכה לדוח הסופי עם כל ההערות של המשרד כדי להתחיל לעבוד על התזכיר.

איתן גינזבורג: אנדריי חושב שאפשר להתחיל לעבוד על התזכיר עם הדוח הנוכחי גם בלי הערות כולם, כי הבסיס נמצא שם.

איתן גינזבורג: את אומרת שזה בלתי אפשרי?

אור אלדר: אני לא אומרת שזה בלתי אפשרי.

אור אלדר: אני פשוט עוד לא מכירה את הדוח, אני גם לא יודעת מי גורמי המקצוע שלא העירו לדוח.

איתן גינזבורג: אבל את אומרת שתתחילי לכתוב את התזכיר רק כשיהיו הערות של שאר הגורמים.

אור אלדר: ברגע שיהיה דוח שאני יודעת בוודאות שמקובל גם על גורמי ההנהלה במשרד הבריאות, אני אוכל להגיד שזו הצעת החוק שמשרד הבריאות מבקש להניח בכנסת ואוכל להתחיל לעבוד עליה.

איתן גינזבורג: אנדריי, מתי אתה חושב שתקבל את ההערות מכולם?

אנדריי ברויסמן: ייקח לי כשבועיים-שלושה לטפל בהערות שקיבלתי ולהחזיר.

אנדריי ברויסמן: אבל אני לא יודע בעניין ההערות הבאות שאני אקבל.

איתן גינזבורג: מה אתם מעריכים, כמה זמן זה ייקח?

אנדריי ברויסמן: אם לא יהיו עוד הערות, שבועיים-שלושה.

איתן גינזבורג: אבל כנראה שיהיו.

איתן גינזבורג: מי מנהל את זה במשרד?

איתן גינזבורג: מי מוביל את העניין?

איתן גינזבורג: הרי גם כשיש הערות מגורמי מקצוע מישהו צריך להגיד להם: אם אני לא מקבל את ההערות עד ה-28 במאי, זה הדוח שיפורסם.

איתן גינזבורג: מישהו צריך לנהל את העניין הזה.

איתן גינזבורג: מי עושה את זה?

איתן גינזבורג: מי אומר לגורמים שאין להם כל הזמן שהם רוצים.

איתן גינזבורג: צריך מישהו שינהל את העסק הזה ויאמר לחברים במחלקות השונות: זה המתווה, זה גנט הפעולה שלנו, עד סוף יוני התחייבנו בפני הכנסת שה- Ria יסתיים.

איתן גינזבורג: צריך לסיים אותו עד יוני כי כך התחייבנו.

איתן גינזבורג: זה תהליך עבודה מסודר.

איתן גינזבורג: אם מישהו היה פונה אליכם, מישהו שאתם מפקחים עליו, והייתם קובעים לו משהו והוא לא היה עומד בדרישות שקבעתם לו, הייתם שוללים את רישיונו, מטילים עליו סנקציות, עושים כל מיני מהלכים.

איתן גינזבורג: כי אתם מבקשים שיטפלו בנושא מסוים שקבעתם עד מועד שקבעתם.

איתן גינזבורג: אתם אמרתם לנו עד סוף יוני.

איתן גינזבורג: אז אני מבין שאפשר לסטות פה באיזו תקופה, אבל מישהו צריך לנהל את העניין הזה.

איתן גינזבורג: אם הייתי שומע באוזניים הלא כל כך מוזיקליות שלי שה- Riaלא יסתיים בתחילת יוני, לדעתי גם ביולי הוא לא יסתיים והתזכיר לא יתחיל להיכתב לפני ספטמבר – אני זורק סתם חודשים, כי כך נראה לי – אנחנו לא נסיים את האירוע הזה.

איתן גינזבורג: מי מנהל אותו?

אנדריי ברויסמן: כל מה שקשור לסיכום המקצועי, כל מה שקשור למכשירי קרינה, זה כתוב.

אנדריי ברויסמן: יש כמה תאריכים בירוקרטיים שצריך לסיים.

איתן גינזבורג: בוא נדבר על מה חסר.

איתן גינזבורג: אילו מחלקות עוד לא העירו?

אנדריי ברויסמן: לדוגמה, ההערות שהם רוצים שאכתוב מה האגרה של היום.

אנדריי ברויסמן: פניתי ליחידה שלנו ושאלתי איזו אגרה הם לוקחים היום.

אנדריי ברויסמן: הם דורשים יותר הסבר על הטכנולוגיות ואני פונה לאגף של בתי חולים ציבוריים שאני צריך לקבל מהם חלק מהמידע.

אנדריי ברויסמן: אכתוב תוך שבועיים-שלושה את כל ההערות ואשלח, אבל אני מקווה שלא יהיו עוד הערות ואני אסיים את זה.

אנדריי ברויסמן: אבל זה תהליך שיכולים להחזיר לי עוד פעם דוח עם הערות נוספות.

אנדריי ברויסמן: כי המסקנות לא יהיו שונות.

אנדריי ברויסמן: אני יכול להגן על כל מילה שכתבתי.

איתן גינזבורג: אם לאנדריי ברורות מסקנות הדוח, והוא אומר שכך זה אמור להיראות, גם אם חסר סכום האגרה או חסר פירוט של משהו, למה אי אפשר להתחיל לכתוב את התזכיר?

איתן גינזבורג: למה לעבוד בטור?

איתן גינזבורג: אנחנו תמיד דורשים מאנשים לעבוד במקביל.

איתן גינזבורג: אתם לא מבינים שצריך לקצר בלוחות הזמנים?

אור אלדר: אנחנו מבינים את זה.

אור אלדר: אנחנו גם כן עובדים, זאת אומרת הדוח נכתב.

אור אלדר: אנדריי יוכל לפרט על כל ההתייעצויות שהוא ערך עם גורמי מקצוע.

איתן גינזבורג: אנדריי יושב לשמאלך והוא אומר לך: אני את מסקנות הדוח כתבתי, הן לא ישתנו.

איתן גינזבורג: הדברים שחסרים לי הם דברים טכניים.

איתן גינזבורג: אבל המסקנות כתובות.

איתן גינזבורג: זה מאוד מאוד ברור.

אור אלדר: ייתכן שהדברים הם טכניים.

אור אלדר: לצערי טרם קראתי את הדוח במלואו ואני לא יכולה לומר כרגע תוך כמה זמן נוכל להעביר תזכיר חוק מוכן בעניין הזה.

איתן גינזבורג: לא ביקשתי תזכיר חוק מוכן.

איתן גינזבורג: שאלתי מתי תתחילו לכתוב את תזכיר החוק.

איתן גינזבורג: גם זה תאריך בפני עצמו.

אור אלדר: להערכתי ברגע שהדוח יהיה מוכן, ואני מבינה שמדובר בשבועות ספורים, נוכל להתחיל לעבוד על התזכיר.

אור אלדר: אני מוכנה לחזור למשרד, לעשות את הבדיקה הזאת ולהחזיר לוועדה תשובה מושכלת.

אור אלדר: אני פשוט לא רוצה להתחייב כאן על לוחות זמנים לפני שראיתי דוח ואני לא מכירה את התוכן שלו.

איתן גינזבורג: מונחים כמו "בקרוב" ו"שבועות ספורים" אני לא מקבל, כי אלה אמירות יפות, הן ארטילריות.

איתן גינזבורג: אין לי מושג מה אמרת עכשיו.

איתן גינזבורג: מה זה שבועות ספורים?

איתן גינזבורג: שלושה ספורים?

איתן גינזבורג: חמישה ספורים?

איתן גינזבורג: שבעה ספורים?

איתן גינזבורג: 15 ספורים?

איתן גינזבורג: לספור אנחנו יודעים, אבל כמה אנחנו לא יודעים.

איתן גינזבורג: לכן שבועות ספורים זה נחמד לפרוטוקול, כותבים, אבל אנחנו רוצים לדעת איך לעקוב.

איתן גינזבורג: אין לי יכולת לעקוב אחריכם.

אור אלדר: כפי שציינתי, אני מוכנה לחזור למשרד, לבדוק את הדוח ולהשיב לוועדה כבר השבוע תוך כמה זמן אנחנו מעריכים שנוכל להתחיל לכתוב את התזכיר.

איתן גינזבורג: אנדריי, עכשיו זה באחריותך, פשוט לקבוע ישיבות כל שבוע עם הגורמים לראות איפה הדברים קיימים.

איתן גינזבורג: ואם בסוף זה יהיה הדוח בלי האגרה, לא תהיה אגרה.

איתן גינזבורג: לא יהיה פירוט טכנולוגיה, ולהתחיל להתקדם עם זה.

איתן גינזבורג: אם אף אחד לא ינהל את זה ויקבע מועדים ולוחות זמנים, לרבות הלשכה המשפטית שגם צריכה לתת לך שירות בהקשר הזה, החוק הזה לא יתקדם.

איתן גינזבורג: אנחנו ניפגש פה כל חודש ונעבור את הסוגיה הזאת בשאלות איפה זה עומד.

איתן גינזבורג: האם הוצאנו פנייה לשר הבריאות?

עידו בן יצחק: בתחילת הדרך.

איתן גינזבורג: אני מציע לכתוב שוב, כמו שהוצאנו למשרד הקודמים.

איתן גינזבורג: שרת הכלכלה כבר השיבה לי.

איתן גינזבורג: אני ממש מבקש לוחות זמנים יותר ברורים, עם התחייבויות.

איתן גינזבורג: אני יודע שזה קשה להתחייב.

איתן גינזבורג: התחייבויות גם גורמות לכם לעמוד בסד זמנים ולהתכנס.

איתן גינזבורג: אם יש לכם כל הזמן שבעולם, כך זה יישאר.

איתן גינזבורג: נמשיך להיפגש פה עד דצמבר ושום דבר לא יתקדם.

איתן גינזבורג: אם תציבו לעצמכם מועדים, אתם תעמדו בהם.

איתן גינזבורג: הרי אם היו אומרים לכם מחר שב-1 ביולי יש ישיבת ממשלה שהולכים לדון בחוק הזה, כולכם הייתם עומדים על הרגליים.

איתן גינזבורג: אז אני מבקש מכם.

איתן גינזבורג: אני לא נוקט בלוחות זמנים, אבל תקבעו לעצמכם לוחות זמנים ותעדכנו אותנו מה לוחות הזמנים הריאליים והשאפתניים כדי לסיים את הסיפור הזה.

איתן גינזבורג: אנחנו ממשיכים עם מצב החירום על דברים לא רלוונטיים.

איתן גינזבורג: זה סתם, זה חבל.

איתן גינזבורג: זה בידיכם.

איתן גינזבורג: נעבור למשרד התחבורה.

איתן גינזבורג: מי הנציגים במשרד התחבורה?

דוד טמיר: בוקר טוב.

דוד טמיר: אני דוד טמיר, יועץ משפטי בפועל.

דוד טמיר: נמצאות איתי עו"ד שירה יהלומי ועו"ד סיגלית ברקאי.

דוד טמיר: גורם המקצוע שלנו הוא אסי סוזנה מרשות התח"צ.

דוד טמיר: כולנו כאן.

איתן גינזבורג: לפני שבועיים דיברנו על הסיפור של כלי השיט.

איתן גינזבורג: אתם רוצים לדבר על כלי השיט בהתחלה?

סיגלית ואקיל ברקאי: כמו שאמרנו בישיבה הקודמת, כרגע קבועה לנו ישיבה עוד יומיים בשביל להשלים את הסעיפים של שעת החירום עם משרד המשפטים, בהנחה שבישיבה הזאת נגיע לנוסח מוסכם ונוכל להפיץ את התזכיר.

סיגלית ואקיל ברקאי: אם נראה שיש עוד מחלוקות אני מניחה שנידרש עוד לישיבה אחת ואז נוכל להפיץ את התזכיר.

סיגלית ואקיל ברקאי: בינתיים השלמנו את מה שמבחינתנו נדרש לצורך ההפצה.

סיגלית ואקיל ברקאי: הכול כבר למעשה מוכן, ה-Ria, הנוסח, ואנחנו רק ממתינים להשלים את אותם סעיפים עם משרד המשפטים.

איתן גינזבורג: עם מי שבמשרד המשפטים?

סיגלית ואקיל ברקאי: אם איל, שיושב כאן.

איל זנדברג: למעשה דיווחנו על כך בישיבה האחרונה של הוועדה ואמרנו שזה יגיע ב-17 לחודש.

איתן גינזבורג: לא ציפיתי שהוועדה תתכנס כל כך מהר אז אמרתי עוד שבועיים בהנחה שזה יהיה לפני הישיבה.

איל זנדברג: אמרנו כבר אז שהנושאים כבר לובנו במובן הזה שמיפינו והיו חילופי הודעות בדואר האלקטרוני עם נוסחים.

איל זנדברג: אבל אסור להסתיר, יש נקודה משמעותית שהיא במחלוקת ועכשיו צריך לחדד וללבן את המחלוקת.

איל זנדברג: אני מקווה שנגיע להבנה, אבל אם יישארו דברים גדולים יכול להיות שזה יצטרך להגיע למשנה ליועצת המשפטית לממשלה וזה לוקח טיפה יותר זמן.

איתן גינזבורג: מי זו המשנה?

איל זנדברג: אם זו תהיה סוגיה חוקתית אני מניח שזה יהיה אצל אביטל סמפולינסקי.

איתן גינזבורג: אמרת שיש סוגיה אחת שהיא במחלוקת.

איתן גינזבורג: מה הנושא?

איל זנדברג: זו סוגיה רחבה.

איל זנדברג: בתוך החוק יש חלקים שהם שגרה והם חלקים שהם של חירום בתוך השגרה.

איתן גינזבורג: פה יש באמת זיקה לחירום, יש לומר.

איל זנדברג: נכון.

איל זנדברג: אז בכמה סעיפים שעוסקים בסמכויות שיוענקו למשרד בחירום עולות שאלות של מה הסמכויות האלה לגבי גופים פרטיים ובעצם מה יהיה התהליך, אם אני צריך מאוד להכליל, שיוביל לכך שאפשר יהיה להפעיל את אותן סמכויות שלטוניות מאוד חריגות.

איל זנדברג: תמיד יש ההתלבטות מה צריך להיות בחוק רגיל ומה צריך להשאיר לתקש"ח, ואם זה בחוק רגיל אז מה הן המשוכות שאנחנו מציבים בדרכו של השלטון לפני שהוא נותן הוראה לבעל אונייה פרטית לקחת את האונייה שלו ולשוט לאיזשהו יעד בחו"ל כי זה מה שחשוב למדינת ישראל.

איל זנדברג: אני לא אומר כרגע מה העמדות, אבל זה תיאור של הסוגיה בכללותה.

איל זנדברג: אומנם הסוגיה מגודרת וממופה כבר, אבל היא כבדה, היא משמעותית.

איתן גינזבורג: אני רק רוצה להזכיר שכבר היה תזכיר חוק והנושא הזה כבר לובן ודובר בעבר, הגם שזה היה לפני כמה שנים, אבל ממשלת ישראל דנה בנושא וכנראה גם הכריעה.

איתן גינזבורג: אז אולי חזרו בהם, אולי יש דעות שונות, אולי אישים שונים, מחשבות שונות.

איתן גינזבורג: הממשלה כבר דנה בזה, או לפחות התזכיר הופץ, המשרד הפיץ אותו ומשרד המשפטים כנראה חתם על תזכיר, אז כדאי לקחת את זה בחשבון בהקשר הזה.

איתן גינזבורג: אני מזכיר שחשבתם שהתזכיר יופץ עד סוף אפריל.

איתן גינזבורג: אנחנו לא שם, אז אני אשמח אם תוכלו לעדכן אותנו בסוף הפגישה, בעוד יומיים, איך היא הייתה והאם הדברים עלו יפה.

איתן גינזבורג: נעבור להסעות סיור והשכרת רכב.

שירה יהלומי: שלום.

שירה יהלומי: התקדמנו קצת מאז הישיבה האחרונה.

שירה יהלומי: יש לנו נוסח שמבחינתנו הוא סגור, הוא קיבל את האישור של כל גורמי המקצוע במשרד.

איתן גינזבורג: משרד התיירות כבר יודעים על המזימה?

שירה יהלומי: נעשתה פנייה ראשונה למשרד התיירות ולמכס, שהם גם קשורים, ואנחנו בימים האלה מנסים לתאם פגישה.

שירה יהלומי: כנראה שהיא תהיה בשבועיים הקרובים, בסוף החודש.

שירה יהלומי: במקביל יש לנו נוסח.

שירה יהלומי: כמו שאמרתי, הוא כבר עבר למשרד המשפטים לקבלת הערות ראשונות.

איתן גינזבורג: לעשות תזכיר?

שירה יהלומי: כן.

שירה יהלומי: ה-Ria בהכנה.

שירה יהלומי: כנראה שה- Riaתפוצל, החלק התיירותי, בהנחה שנצליח עם משרד התיירות.

שירה יהלומי: הם יבקשו פטור מ- Ria מאגף רגולציה.

שירה יהלומי: לדעתי הם כבר קבעו ישיבה עם משרד ראש הממשלה לעניין הזה.

שירה יהלומי: לגבי ה- Riaשל היסעים פרטיים זה בהכנה.

איתן גינזבורג: מי הגיע מאגף רגולציה?

דוד ביטן: אני מהשלכה המשפטית במשרד ראש הממשלה.

איתן גינזבורג: תדעו לכם שאתם הכוכבים של האירוע הזה.

דוד ביטן: לא ברור לי למה.

איתן גינזבורג: תשאל את כל משרדי הממשלה.

איתן גינזבורג: כי מכולם אתם דורשים Ria מחודשת, למרות שכבר היו בעבר, למרות שכבר היו תזכירים.

איתן גינזבורג: מיד נדבר על זה.

איתן גינזבורג: לגבי הסעת סיור, דיברתי עם משרד התיירות ועם המכס.

איתן גינזבורג: אתם עוד לא הצלחתם לקבוע פגישה.

איתן גינזבורג: אתם מנסים לקבוע פגישה, נכון?

שירה יהלומי: כנראה זה יהיה ב-26 לחודש.

איתן גינזבורג: עם תיירות או עם מכס?

שירה יהלומי: עם שניהם.

איתן גינזבורג: כדי להעביר את הסמכות אליהם ולבטל את הצורך ברישיון שלכם, נכון?

שירה יהלומי: נכון.

עידו בן יצחק: לכן גם ביקשתם פטור מ-Ria.

שירה יהלומי: נכון.

איתן גינזבורג: מה עמדת משרד ראש הממשלה לגבי הפטור הזה?

דוד ביטן: אני לא מכיר שביקשו פטור מ- Ria.

דוד ביטן: אני לא מכיר שמשרד ראש הממשלה מוסמך לתת פטור מ- Ria ואני לא מבין למה מוצגת פה עמדה בלי שהיה תיאום איתנו, אבל זה בשוליים.

דוד ביטן: אני אגיד ש- Ria בסך הכול זו עבודת המטה שעשית בשביל לקבוע את ההסדר שאתה מבקש לקבוע.

דוד ביטן: אם משרד רוצה להגיד לא עשיתי Ria, קרי לא עשיתי עבודת מטה בשביל לקבוע את ההסדר, בסדר.

דוד ביטן: אז אם הכנסת חלילה רוצה לקבל הסדר שאין עבודת מטה סדורה מאחוריו ולא מסבירים למה בוחרים באופציה א' ואופציה ב' ומה המשמעויות של הדברים, עם אלה טענות המשרדים, אז זה בסדר, אלה טענות לגיטימיות.

איתן גינזבורג: אנחנו רואים גם במקרים שבהם נעשו עבודות מטה, יש Ria, ראינו את זה בפגישות קודמות, והייתה דרישה של משרד ראש הממשלה.

דוד ביטן: הסיטואציה היא שאני לא מכיר אף סיטואציה ספציפית, כי אף סיטואציה ספציפית לא הובאה לפתחי.

דוד ביטן: אשמח להתייחס אם יש סיטואציה ספציפית.

איתן גינזבורג: אני יכול לאתגר אותך, אם תרצה.

דוד ביטן: אני אשמח.

איתן גינזבורג: איזה חוק הוגש, הונח ועכשיו עושים עליו עבודה מחודשת?

עידו בן יצחק: למשל המעליות.

איתן גינזבורג: נכון, מעליות, משרד הכלכלה.

דוד ביטן: לא הייתה Ria ראשונה.

דוד ביטן: ה- Ria המחודשת זו ה- Ria הראשונה שהם עושים.

דוד ביטן: זה בדיוק הפער בין לקדם הסדר בלי שעשו עבודת מטה, שיכול לעלות למשק 1.3 מיליארד – אם אני זוכר נכון, כי אני מכיר את המקרה הזה מהעבר – לבין לכוון הסדר אחרי שעשית עבודת מטה שעולה למשק 50 מיליון שקל.

דוד ביטן: אז זו לא Ria מחודשת.

דוד ביטן: הפעם הראשונה שהגישו את ההסדר נעשתה בלי עבודת מטה, וההערכה של העלות הגיעה ל-1.3 מיליארד.

דוד ביטן: לא בדקתי לקראת הדיון הזה, אבל לפי מה שאני זוכר מהעבר.

דוד ביטן: אם היום, אחרי שעשו עבודת מטה, קרי Ria, הגיעו להסדר הרבה יותר טוב, הרבה יותר מידתי, הרבה יותר מדויק, שמגן על האינטרס הציבורי ולא שופך כסף סתם, אז מבחינתי ההליך השיג את מה שהוא היה אמור להשיג.

איתן גינזבורג: אז בכנסת ה-20 הממשלה העבירה חוק בקריאה הראשונה בלי תהליך מטה מסודר?

דוד ביטן: אני לא יודע מה היה אז.

איתן גינזבורג: אני אגיד לך מה היה אז.

איתן גינזבורג: הצעת חוק צו פיקוח על מצרכים ושירותים (איסור ייצוא, יבוא ומכירה של צעצועים מסוכנים).

איתן גינזבורג: אני מדבר עכשיו לא על מעליות, דווקא על צעצועים מסוכנים.

איתן גינזבורג: אישרה בקריאה ראשונה בכנסת ה-20 והנושא כבר היה בדיון בוועדת הכלכלה.

איתן גינזבורג: לא סיימו את הדיונים, הכנסת התפזרה, וכולם יודעים את ההמשך.

איתן גינזבורג: והמשרד החל ב- Ria מחודש.

איתן גינזבורג: זו דוגמה אחת.

איתן גינזבורג: דוגמה אחרת, התקנת מעליות למתן שירות מעליות, גם כן, הצעת החוק אושרה בממשלה, הכנסת הצביעה עליה בקריאה ראשונה, הממשלה הביאה את הצעת החוק, לא הצעת חוק פרטית.

איתן גינזבורג: הוועדה טרם החלה בדיון והתפזרה הכנסת.

איתן גינזבורג: אלה שני חוקים שהממשלה אישרה, ועדת שרים לחקיקה אישרה, משרדי הממשלה תמכו, הגיעה לכנסת, הכנסת אישרה אותה בקריאה ראשונה ואתה אומר ששתיהן הגיעו בלי עבודת מטה.

דוד ביטן: בלי מה שנקרא דוח Ria.

דוד ביטן: אני אענה תשובה עקרונית.

דוד ביטן: משנת 1948 בערך עד שנת 2014 לא הייתה מתודולוגיה סדורה לעבודת מטה לקידום חקיקה של רגולציה.

דוד ביטן: זה לא מיוחד לישראל, זה היה גם בעולם.

דוד ביטן: כשבעולם הבינו שיש חור משמעותי בנושא הזה וחקיקות מגיעות לכנסת אחרי לא מספיק עבודת מטה טובה – אף אחד לא שולח אותם לעשות עבודת מטה חדשה.

דוד ביטן: אם עבודת המטה הקודמת הייתה מספיק טובה, כל מה שהם היו צריכים זה להעלות אותה על הכתב, וזה ה- Ria.

דוד ביטן: לא הוספנו שום דבר מיוחד.

דוד ביטן: אם הייתה עבודת מטה מספיק טובה, תעלו אותה על הכתב, זו ה- Ria שלכם.

איתן גינזבורג: זה נתון לפתחכם בכל הנוגע לעניין ה- Ria.

איתן גינזבורג: פטור או לא פטור, אני לא מכיר את הפרוצדורה הפנים-ממשלתית.

איתן גינזבורג: בעניין הסעות אתם צריכים לבקש את הפטור או תיירות ומכס צריכים לבקש את הפטור?

שירה יהלומי: להבנתי אנחנו.

איתן גינזבורג: ועוד לא ביקשתם?

שירה יהלומי: אני חושבת שאורלי שוורץ מאגף רגולציה קבעה פגישה עם נציג מהאגף במשרד ראש הממשלה.

שירה יהלומי: כך הבנתי.

איתן גינזבורג: זה ביחס להסעות סיור.

איתן גינזבורג: עוברים להסעה מיוחדת.

איתן גינזבורג: עוד לא התחיל תהליך ה- Ria, נכון?

שירה יהלומי: זה בעבודה.

איתן גינזבורג: לפני שבועיים הוא לא התחיל.

שירה יהלומי: אבל התחיל.

איתן גינזבורג: מי אמון עליו, אסי?

אסי סוזנה: בנושא המקצועי נכון, אני.

אסי סוזנה: אבל אנחנו עובדים ביחד עם גברת שוורץ.

איתן גינזבורג: מה תפקידה?

אסי סוזנה: מובילת רגולציה במשרד.

איתן גינזבורג: יש לנו הערכה כמה זמן התהליך הפנים-משרדי ייקח?

אסי סוזנה: לצערי אני לא יודע להגיד.

איתן גינזבורג: מה ביחס להשכרת רכב?

איתן גינזבורג: אולי לפעם הבאה נזמין את גברת שוורץ, אם היא אחראית על ה- Ria.

דוד טמיר: השכרת רכב זה תזכיר חוק וזה בעבודה נפרדת.

דוד טמיר: קבעו דיון ב-9.6 בוועדה כאן.

איתן גינזבורג: מאה אחוז.

איתן גינזבורג: אשמח אם בפעם הבאה גם הממונים על ה- Ria במשרדים ידעו להגיע.

איתן גינזבורג: זה מעניין איך בכל משרד זה אחרת.

איתן גינזבורג: אגב, איך במשרד התחבורה הפיצו כבר תזכיר חוק למרות שאין Ria ואתם לא יכולים לעשות תזכיר חוק לפני שה- Ria מוכן למרות שהדוח כבר מוכן?

אור אלדר: שוב, אני לא קראתי את הדוח ואני עדיין לא מכירה את ההסדר שאנדריי רוצה לקדם ולכן אני לא יכולה להתחיל.

איתן גינזבורג: את אמרת שממילא לא תתחילי עד שלא תקבלי את כל הפרטים של כל המחלקות האחרות, גם הדוח.

אור אלדר: אמרתי שברגע שאני אקבל דוח Ria שאני יודעת שהוא מקובל על הנהלת משרד הבריאות ושזה אכן תואם את עמדת המשרד אוכל להתחיל לנסח.

איתן גינזבורג: משרד התחבורה, אתם לא יודעים כמה זמן ייקח לעבוד על ה- Ria, צריכים לשאול את גברת שוורץ.

איתן גינזבורג: אולי כדאי שהיא תבוא לעדכן אותנו איך היא צופה, מה לוח הזמנים שהיא קבעה ל- Ria שלה.

איתן גינזבורג: אני מקווה שיש לה גנט עבודה שהיא קבעה לעצמה.

איתן גינזבורג: בדרך כלל עבודת מטה נעשית על ידי גנט.

איתן גינזבורג: בעוד חודש נראה מה קורה.

איתן גינזבורג: או שפשוט תעביר הודעה, חבל להזמין אותה סתם.

איתן גינזבורג: שתעביר הודעה מה לוחות הזמנים שהיא קבעה ל- Ria או מה הדד-ליין של ה- Ria שהיא קבעה לעצמה.

איתן גינזבורג: בכלל, טוב לעבוד עם לוחות זמנים.

איתן גינזבורג: אני מציע את זה תמיד לכל משרדי הממשלה, כי זה מכניס אותנו למוד טוב יותר של עבודה.

איתן גינזבורג: משרד המשפטים, אנחנו בחוק הסמכויות.

איתן גינזבורג: היום הבנתי שהייתה אמורה לעלות הצעת חוק פרטית שלנו לניתוק הזיקה, וביקשתם לדחות אותה.

איל זנדברג: זה לא "ביקשנו".

איל זנדברג: זה הוחלט על ידי דרג השרים לדחות.

איתן גינזבורג: אבל אני מניח שמישהו צייץ להם באוזן שכדאי לדחות כי יש בעיית חוק נכסי נפקדים.

איל זנדברג: אני לא מבין את השאלה של אדוני.

איתן גינזבורג: אני אומר שהייתה הסכמה להעביר את החוק, אבל ברגע האחרון גילו שגם חוק נכסי נפקדים הושפע ממצב החירום.

איתן גינזבורג: אגב, אנחנו לא עוסקים בו בכלל.

עידו בן יצחק: אני חושב שבתחילת דרכו לפני כעשור עמדת משרד המשפטים הייתה שאין צורך להסדיר אותו, שההסדרים שם מספקים.

איתן גינזבורג: אבל הם לא.

איתן גינזבורג: איך אני יודע שלא?

איתן גינזבורג: כי היום החוק שהיה אמור לנתק את הזיקה למצב החירום הזמני, שדיברנו עליו בפעם הקודמת, נעצר ונדחה בשלושה שבועות בגלל העניין של חוק נכסי נפקדים.

איתן גינזבורג: תוכל לומר על זה מילה שנוכל להבין?

עידו בן יצחק: גם אם כן, אני לא מבין למה זה מונע דיון, כי אם יש צורך אפשר גם לתקן את זה בוועדה.

איתן גינזבורג: אתה יכול להגיד לנו מילה על זה?

איתן גינזבורג: כי זה דבר שנתקלתם בו הבוקר.

איל זנדברג: כשאדוני אומר "אתם" זו קצת הכללה רחבה.

איתן גינזבורג: "אתם" זה משרד המשפטים.

איל זנדברג: אז אנחנו לא נתקלנו בו הבוקר.

איתן גינזבורג: אני נתקלתי בו הבוקר, רק אני.

איתן גינזבורג: נפגשתי עם יושב-ראש ועדת החוקה והוא עדכן אותי.

איל זנדברג: משרדי ממשלה מסוימים סברו שהנקודה הזאת היא משמעותית לדיון והשרים החליטו, לאחר שיח שהתקיים – אני לא הייתי שותף לשיח בין השרים, אחר כך דווחתי – לדחות את הצעת החוק הפרטית הזאת בכשלושה שבועות.

איתן גינזבורג: הסיפור של הדחייה פחות חשוב לי.

איל זנדברג: זה לא עניין מקצועי שאני יודע להסביר אותו.

איתן גינזבורג: אתה מכיר את חוק נכסי נפקדים?

איל זנדברג: אני מכיר את חוק נכסי נפקדים, אני מכיר גם את הסוגיה.

איל זנדברג: אני לא מסתיר את הדברים.

איל זנדברג: אני מכיר את הקושיה שיש, אני מכיר את המחלוקת שיש, ובדרג הפוליטי הוחלט לדחות את השיח אל מול מציעי הצעת חוק פרטית בשלושה שבועות.

איתן גינזבורג: אני מבין, אני אחד המציעים.

איתן גינזבורג: אני שואל אם תוכל לסבר את אוזניי, או בצורה פרלמנטרית את אוזני הוועדה, בעניין הקשר בין חוק נכסי נפקדים למצב חירום.

איל זנדברג: אני אוכל לתאר מה הקשר לפי החוק.

איל זנדברג: לפי החוק, כפי שהוא כתוב, בשונה משאר החיקוקים שבהם התוקף של החוק הוא לא מותנה בהכרזה על מצב חירום במובן זה שעם פקיעת ההכרזה הרי שהחוק או פוקע או שהוא מוקפא, כלומר הוא יפסיק לעמוד בתוקף עד אשר, בחוק נכסי נפקדים הקשר הוא קצת יותר מורכב, הוא שונה.

איל זנדברג: בהגדרה של נפקד ובהגדרה של נכס נפקד, ההגדרה הזאת כוללת תנאים של מיקום גיאוגרפי, זאת אומרת איפה נמצא אותו אדם ובאיזו תקופה הוא נמצא באותם מקומות.

איל זנדברג: התקופה תחילתה נקובה בחוק, תאריך מסוים בשנת 1947 או 1949, וסופה עם פקיעת ההכרזה על מצב חירום.

איל זנדברג: זאת אומרת, האזכור של הכרזה על מצב חירום לא מפקיע את החוק כולו, אלא הוא מוגדר כסוף של תקופה לעניין ההגדרה של נפקד.

איתן גינזבורג: אז ממילא צריך לתקן את החוק בצורה כזאת או אחרת, אם רוצים להכריז על הפסקת מצב חירום בישראל.

איתן גינזבורג: הרי כל העבודה כאן מטרתה שלא יהיה מצב חירום בישראל אלא כשמכריזים על מצב חירום בישראל.

איתן גינזבורג: לא מצב תמידי.

איתן גינזבורג: ולנתק את הזיקה בין חוקים אזרחיים לבין מצבי חירום, וגם להגיע למצב שבו לא נצטרך לומר שאנחנו במצב חירום תמידי.

איתן גינזבורג: אני מבין שיש פה חוק שאנחנו לא נוגעים בו בכלל שצריך להתייחס אליו.

איל זנדברג: כפי שאדוני יודע, הממשלה מזה 20 שנה מחליטה שוב ושוב.

איל זנדברג: גם בשנה הנוכחית היא הטילה על המשרדים השונים, כל אחד בתחומי אחריותו, לקדם את החקיקה שבתחום אחריותו אשר יש לה זיקה למצב החירום.

איל זנדברג: אני מציע שבהקשר הזה תפנו את השאלה על המשרד שממונה על החוק ולא אלי, כי אני לא יודע כרגע.

איל זנדברג: השבתי תשובה מקצועית, אבל השאלה שאתה שואל על לעתיד לבוא ועל התוכנית, זה דבר שהממשלה תצטרך להחליט פה.

איל זנדברג: כפי שמקובל פה ששואלים את משרד התחבורה בענייני דיני התחבורה, אני מציע לשאול את המשרד שנוגע בעניין.

איתן גינזבורג: מי המשרד?

איל זנדברג: משרד האוצר.

איתן גינזבורג: אז נזמין את משרד האוצר לישיבה הבאה.

איתן גינזבורג: עוד משרד נוסף לנו, אין לנו מספיק משרדים.

איתן גינזבורג: הנה, עוד עבודה.

איתן גינזבורג: נחזור לחוק סמכויות שעת חירום מעצרים ועל יציאה לחוץ לארץ.

איתן גינזבורג: מי יפרט ממשרד המשפטים?

איל זנדברג: עו"ד רעות גורדון, היא נמצאת באופן חריג בזום כי הייתה צריכה להיות בישיבת ועדת השרים לחקיקה שנקבעה ל-08:30 בבוקר.

איתן גינזבורג: הוועדה הסתיימה?

רעות גורדון כץ: כן.

איתן גינזבורג: ברוכה הבאה רעות.

רעות גורדון כץ: בוקר טוב.

רעות גורדון כץ: אני אעדכן את אדוני ואת הוועדה בסטטוס.

רעות גורדון כץ: אנחנו ממועד הדיון הקודם שהיה כאן בוועדה התחלנו לדון, ערכנו סדרת ישיבות אצלנו במשרד המשפטים בנוסח של הצעת החוק הממשלתית לאור ההערות שעלו בוועדת חוקה בסיבוב הקודם.

רעות גורדון כץ: אסביר ואגיד שאנחנו מדברים על תיקון שכבר הייתה הצעת חוק ב-2015, נדון בין השנים 2015 עד 2017 בוועדת חוקה, עלו כל מיני הערות, הצעות לתיקונים קונקרטיים, ובעצם בסדרת הדיונים שעשינו עכשיו אצלנו בחנו עם כל המשרדים והגורמים הרלוונטיים את ההערות האלו וחשבנו מה נכון כבר להכניס.

רעות גורדון כץ: מה שמתגבש כרגע זה באמת הרבה שינויים ביחס להצעת החוק הממשלתית מ-2015.

רעות גורדון כץ: אנחנו בשלב די סופי של גיבוש תזכיר להפצה להערות ציבור.

רעות גורדון כץ: קבועה בשבוע הבאה ישיבת הכרעות אצל המשנה ליועצת המשפטית לממשלה על משפט פלילי, עמית מררי, בשתי סוגיות להכרעתה.

רעות גורדון כץ: ככל שזה לא יגיע למשהו שצריך לעלות ליועצת או לשר, נוכל להעביר לשר המשפטים תזכיר.

רעות גורדון כץ: זה בגדול.

איתן גינזבורג: אילו שתי סוגיות עומדות לפתחה של עו"ד מררי?

רעות גורדון כץ: אחת הסוגיות היא סוגיה שעוסקת בהחמרת הענישה על עבירה של הפרת הוראה של צו הגבלה.

רעות גורדון כץ: בהצעת החוק הממשלתית זו הייתה עבירה של שנתיים ויש בקשה שבהצעה הזאת זה יהיה ארבע שנים.

רעות גורדון כץ: זה מעורר מאוד מורכבות בפרספקטיבה שלנו במחלקה הפלילית בראיית רוחב.

רעות גורדון כץ: הסוגיה השנייה, שהיא כנראה תעלה אבל רק היום אקבל את חוות הדעת המשטרתית, הייתה איזושהי בקשה של המשרד לביטחון הפנים בשם השר לביטחון הפנים לקבל סמכות מקבילה לסמכות של שר הביטחון, שגם הוא יוכל להוציא במקביל לשר הביטחון צווי מעצר מנהליים וצווי הגבלה.

רעות גורדון כץ: זה משהו שלא היה בסיבוב הקודם ולכן מבחינתנו זה משהו חדש, זה מעורר מורכבות.

רעות גורדון כץ: המשטרה ביקשה להגיש לנו חוות דעת מסווגת בעניין הזה שאותה אנחנו נקבל רק היום בצהריים.

רעות גורדון כץ: קבענו ישיבה עם נציגי המשטרה להסביר.

רעות גורדון כץ: אחרי שאנחנו נדון בעניין הזה, ככל שלא נגיע להסכמות, גם הסוגיה הזאת תעלה להכרעת המשנה לישיבה שקבענו כבר.

איתן גינזבורג: באיזה יום הישיבה בשבוע הבא?

רעות גורדון כץ: בימים רביעי או חמישי, זה עדיין לא נסגר סופית.

רעות גורדון כץ: זה טיפה זז בגלל שהתעכבה חוות הדעת המשטרתית.

איתן גינזבורג: זו ישיבה אצלך?

רעות גורדון כץ: לא, אצל עמית מררי, המשנה ליועצת המשפטית לממשלה.

רעות גורדון כץ: זה כבר להכרעות, בתקווה שאחרי הדבר הזה נוכל לסגור את התזכיר ולהעביר אותו לאישור שר.

איתן גינזבורג: בהנחה שהיא תכריע, מתי אפשר יהיה להפיץ את התזכיר?

רעות גורדון כץ: נעשה מאמץ מאוד גדול להעביר את זה לאישור שר המשפטים בחודש יוני.

רעות גורדון כץ: תוך כדי אני כבר מעדכנת את הנוסח, הכול קורה און-ליין, אנחנו ממש על זה.

רעות גורדון כץ: אבל עד שלא ייסגרו דברים בהכרעות לא אוכל סופית לסגור את טיוטת התזכיר כדי להעביר לשר.

עידו בן יצחק: סוגיה של סמכות שר לביטחון פנים זו סוגיה כבדה.

רעות גורדון כץ: מאוד מאוד כבדה.

עידו בן יצחק: שנתיים עד ארבע שנות מאסר.

רעות גורדון כץ: נכון.

פזית תדהר: אני אוסיף שבעניין הזה למשרד הביטחון יש עמדה שונה.

פזית תדהר: אנחנו גם שותפים בדיונים האלה והעמדה של משרד הביטחון היא שיש מקום שהסמכות תישאר אצל שר הביטחון, ואצלו בלבד.

פזית תדהר: אז זאת מחלוקת כבדה.

איתן גינזבורג: הם לא רוצים לקחת משר הביטחון את הסמכות, הם רוצים סמכות נוספת גם לשר לביטחון פנים.

פזית תדהר: העמדה שלנו היא שזה לא נכון.

איתן גינזבורג: בזה שהממשלה תתקוטט בתוך עצמה.

איתן גינזבורג: אם כבר פרצת לחיינו, בואי נדבר איתך, פזית.

איתן גינזבורג: בואי נדבר על חוקי משרד הביטחון.

איתן גינזבורג: חוק של הסדרת תפיסת מקרקעין.

איתן גינזבורג: האם הדיונים עם משרד המשפטים התקיימו בחודש האחרון?

פזית תדהר: טרם.

פזית תדהר: נקבע דיון ל-13 ביוני.

איתן גינזבורג: זה בעוד חודש.

איתן גינזבורג: למה?

פזית תדהר: אני לא יודעת לומר למה.

פזית תדהר: כנראה מאילוצי לו"ז.

פזית תדהר: אני יכולה לבדוק אם אפשר יהיה להקדים את זה.

איתן גינזבורג: כמה גורמים יש בפגישה הזאת?

פזית תדהר: אני קיבלתי את הזימון ממשרד המשפטים.

איתן גינזבורג: מי קבע את הפגישה?

פזית תדהר: אנחנו מקבלים את הזימון ממשרד המשפטים.

איתן גינזבורג: מי הגורם?

פזית תדהר: אצל המשנה הציבורי-מנהלי גילי מול.

ניב יערי: אני ממשרד המשפטים, ייעוץ וחקיקה אזרחי.

ניב יערי: שאלת כמה גורמים, אז באמת באופן יחסית חריג, וכדי שהנושא יוכל להתקדם מהסיבה שהוא מערב כמה סוגיות משפטיות, זה נקבע לא רק בראשות משנה אחד, וגם אפילו לא שניים, אלא ארבעת המשנים הרלוונטיים יהיו בדיון הזה כדי שנוכל לראות מה אפשר ללבן, מה גדר המחלוקת שחייבים להכריע או לא.

ניב יערי: זאת אומרת, היא גם פגישה גדולה וגם עם יומרות שיהיה בה פוטנציאל לקדם משמעותית.

איתן גינזבורג: זה מעולה.

איתן גינזבורג: אבל רק כדי לסבר את האוזן, ב-17 במרס התזכיר היה אמור להגיע אליכם, ואתם מדברים איתי עכשיו שרק שלושה חודשים אחרי אתם תדברו עליו.

איתן גינזבורג: זאת המשמעות, ששלושה חודשים לא דנתם בו.

ניב יערי: אני לא אדבר בשם משרד הביטחון, כי יש פה נציגים מכובדים, אני רק אגיד שהיה שיח מתמיד בין המשרדים ושהסוגיות פה הן כבדות.

ניב יערי: לא כל הזמן הזה זה חנה לא אצל צד אחד ולא אצל צד שני, אבל אנחנו דנו בנושא גם מאז הדיונים הקודמים כדי לכל הפחות להגדיר היטב את המחלוקת כדי שהיא תהיה ברורה בדיונים האלה.

איתן גינזבורג: משרד המשפטים הוא גורם רציני בכל החיקוקים שמצריכים שינוי, וברור לי שהעבודה שלכם היא רבה ועמוסה ואתם עושים עבודה חשובה וטובה.

איתן גינזבורג: אבל רק בעוד חודש יש פגישה.

איתן גינזבורג: מה יקרה בחודש הזה?

איתן גינזבורג: יש עוד עבודה שצריכה להתבצע בחודש הקרוב, או שהעבודה הסתיימה מבחינת משרד הביטחון?

פזית תדהר: אני חושבת שמבחינת משרד הביטחון רוב הדברים סגורים.

פזית תדהר: יכול להיות שיש עוד כמה נקודות קטנות שייסגרו עד אז.

איתן גינזבורג: שהם קשורים למשרד המשפטים?

איתן גינזבורג: שמשרד המשפטים ביקש ועוד לא קיבל?

פזית תדהר: לא, דברים פנימיים אצלנו בתוך המשרד מול גורמי המקצוע.

פזית תדהר: אנחנו ניסחנו איזושהי טיוטת תזכיר, אבל זה תזכיר מאוד משמעותי, עם שאלות נכבדות.

פזית תדהר: צרכים של מערכת הביטחון שקיימים בין אם יהיה מצב חירום ובין אם לאו בכל הנוגע לתפיסת שטחים.

פזית תדהר: שאלות מקרקעין, שאלות של זכויות יסוד.

פזית תדהר: מתקיים כל הזמן שיח ברמה של הרפרנטים, ויש חלופת מיילים לגבי תזכיר החוק הזה, אבל באמת כולם כרגע מחכים לדיון הגדול והמשמעותי בתקווה שתתקבלנה הכרעות ואפשר יהיה להתקדם.

איתן גינזבורג: על מה המחלוקות?

פזית תדהר: אני לא יודעת אפילו אם אנחנו יכולים להגדיר את המחלוקות.

פזית תדהר: בסוף יש פה השאלה של המידתיות.

איתן גינזבורג: אתם מגיעים עד המשנה, אז כדאי שהוא יגיע במקום שהוא מכריע במחלוקת.

פזית תדהר: אנחנו מבחינת מערכת הביטחון היינו רוצים לשמר כמה שיותר סמכויות בהיבט של תפיסת שטחים, כי זה משהו שנדרש לא רק בחירום, וזה משהו שצריך גם להיות יחסית פשוט ומהיר כדי להגן על צורכי הביטחון.

פזית תדהר: כאן באמת עולות כל מיני שאלות של הסבירות והמידתיות ואיך קובעים הסדר שיהיה מאוזן וייתן מענה נכון.

איתן גינזבורג: זו מהות החוק.

איתן גינזבורג: יש סוגיות מחלוקת, או שאתם ומשרד המשפטים מסכימים להכול ורק מבקשים לקבל את ברכתו של גיל?

פזית תדהר: אני מניחה שאם הייתה הסכמה על הכול אז לא היה צריך לדון.

איתן גינזבורג: ברוכה הבאה לוועדה.

איתן גינזבורג: בואי לא נדבר בכותרות.

איתן גינזבורג: אנחנו מבינים את חשיבות החוק, מבינים את המשמעויות הביטחוניות, מבינים את הרצון שלכם, הכול מובן.

איתן גינזבורג: גם סוגיות הקניין וסוגיות זכויות הפרט, הכול ברור.

איתן גינזבורג: בואי נדבר תכלס, מה הסוגיות שבמחלוקת, נקודתית?

איתן גינזבורג: קודם משרד המשפטים אמר שיש שתי נקודות, החמרת ענישה ובקשת בט"פ לקבל עוד סמכות.

איתן גינזבורג: אלה שתי סוגיות שצריך להכריע בהן.

איתן גינזבורג: מה הסוגיות שאתם לא מסכימים עליהן?

איתן גינזבורג: זה נראה לי לגיטימי לדעת.

פזית תדהר: אני אומרת בקווים כלליים, בכותרות.

פזית תדהר: יש העניין של תפיסה של דירה, כמה זמן מותר יהיה לתפוס את הדירה.

פזית תדהר: זה כדוגמה.

פזית תדהר: יש כמה סעיפים.

איתן גינזבורג: כמה סעיפים כאלה יש?

פזית תדהר: הצעת החוק לא לפניי כרגע.

איתן גינזבורג: אבל את בקיאה בחוק היטב.

איתן גינזבורג: בכמה סוגיות יש חוסר הסכמה או דברים שצריך לדייק ביניכם לבין משרד המשפטים?

פזית תדהר: אלה כמה סוגיות שאפשר לספור אותן על כף יד אחת.

איתן גינזבורג: בכף יד אחת יש חמש אצבעות.

איתן גינזבורג: האם יש חמש סוגיות, שלוש, ארבע?

פזית תדהר: יש שלוש או ארבע סוגיות במחלוקת.

ניב יערי: אני רוצה להצטרף ברוח הדברים האלה ולהגיד שזה פחות עניין של בכמה סעיפים יש מילים שאנחנו עוד מתווכחים עליהן, אלא יותר משהו שהוא כחוט השני לאורך כל התזכיר הזה שהוא ישפיע על כל אחד מהסעיפים אחרי שנחליט על רוח הדברים.

ניב יערי: במה דברים אמורים?

ניב יערי: אם אנחנו מתווכחים על השאלה מהו צורך ביטחוני מספק שרק בגדרו אני אאפשר את התפיסה, אז הדבר הזה ישפיע גם על מתי אני תופס דירה, גם מתי אני תופס שטח פנוי, גם מתי אני נותן זכות שימוע.

ניב יערי: אבל הדבר הזה קודם כל דורש ממני להכריע האם צורך מסוים שהוא סדר ציבורי שוטף יכול להיחשב לתפיסה למשל.

ניב יערי: זאת סוגיה עקרונית.

ניב יערי: יכול להיות שהדבר הזה הוא בסעיף ההגדרות, אבל נצטרך לעבור את החוק, לחשוב היטב.

ניב יערי: אדוני צודק שלרוב אנחנו מגיעים למשנים להכרעות ספציפיות כשהכול מלובן, אבל הבנו שבגלל שהנושא הוא כולל מאוד, יש בו הרבה מאוד סוגיות משפטיות גם של סמכויות פליליות חוקתיות נדל"ניות שמהן אני מגיע, ומהסיבה הזאת אנחנו צריכים לשים את הכול על השולחן, להבין את רוח הדברים, שתהיה דירקטיבה משפטית שאיתה נוכל להתקדם.

ניב יערי: יכול להיות שגם יהיו דברים שידרשו אחר כך עוד הכרעה, אבל זה ייתן לנו את משב הרוח בכנפיים שאיתו נוכל לרוץ קדימה בתקווה לסיים את זה.

איתן גינזבורג: בוא נקרא לזה האבנים הגדולות.

איתן גינזבורג: באבנים הגדולות, מה הסוגיות שבמחלוקת?

ניב יערי: כדי לא ייווצר מצב שאני חייבתי את המשנים הרבה מעלי להגיד - - -

איתן גינזבורג: המשנים עוסקים בהמון תחומים, אתם מומחים בתחום הזה של תפיסת מקרקעין.

איתן גינזבורג: בסוף הם יצטרכו להכריע או להתוות את הדרך או לסמן לכם את הדירקטיבה ביחס לנושאים שתציפו להם.

איתן גינזבורג: אשמח לדעת מה האבנים הגדולות שעומדות בפניכם שאתם לא רואים אותן עין בעין עם משרד הביטחון, כי הרי אחרת לא הייתם מגיעים למשנה, אני מניח.

ניב יערי: כיאה למשפטן באתי להגיד לך את מה שאתה מבקש לדעת.

ניב יערי: באמת העניין של מהו בעצם צורך ביטחוני שבגדרו אני אוכל להיכנס, זאת אומרת נניח שיש הפגנה, האם מותר למשטרה לתפוס דירה?

ניב יערי: אני לוקח את הדברים לקיצון, אני לא אומר דוגמה שאנחנו מביאים מהחוק.

ניב יערי: האם פעילות צבאית שוטפת שלא קשורה בליבת הסוגיות הביטחוניות, אנחנו יודעים שלצבא יש הרבה מאוד סמכויות, האם גם בהן נוכל לתת, ובאיזה היקף סמכות לתפיסה?

ניב יערי: זאת הכותרת הגדולה שמאוד דורשת הכרעה.

ניב יערי: הליכי השימוע הן סוגיות שנצטרך ללבן, באיזו צורה נעשית ובאיזה היקף, האם מותר בזמן השימוע שאדם שהנכס שלו ייתפס להתחיל לרוץ קדימה?

ניב יערי: זאת אומרת, מה מקדים את מה.

ניב יערי: וכמובן הכותרת הטובה שניתנה כאן, שהיא מידתיות וסבירות ההחלטה, מה יהיו הכלים שבאמצעותם אנחנו מחליטים שינחו את הגורמים המוסמכים ויידרשו להחליט לפיהם.

איתן גינזבורג: מעולה.

איתן גינזבורג: במסגרת הישיבה שתתקיים רק בעוד חודש, אני אפילו לא אבקש לנסות להקדים אותה כי נראה לי שאני אדבר פה רק לחלל האוויר, זה לא ירד לאף אוזן קשובה, אבל אני כן אשמח אם תוכלו לתאר למשנה את מידת הדחיפות שאנחנו רואים בקידום החקיקה הזאת.

איתן גינזבורג: מבחינתנו מה היא מונעת או היא אבן נגף לסוגיה אחרת.

איתן גינזבורג: זה אולי לא חשוב לו כל כך, כי יש לו דברים חשובים.

ניב יערי: נגדיל לעשות ונגיד לארבעת המשנים אפילו.

איתן גינזבורג: מעולה.

איתן גינזבורג: תודה.

איתן גינזבורג: ב-13 ביוני פגישה.

איתן גינזבורג: עיסוק באמצעי הצפנה.

פזית תדהר: גם כאן אין עדכון משמעותי מאז הדיון שהיה לפני שבועיים.

איתן גינזבורג: חבל מאוד.

איתן גינזבורג: שלום, חבר הכנסת מקלב.

פזית תדהר: כי היו שבועיים, והיה יום העצמאות באמצע ופחות ימי עבודה.

פזית תדהר: אבל זה המצב.

איתן גינזבורג: כן, היה פסח ויום השואה ויום העצמאות.

איתן גינזבורג: אגב, השבוע זה ל"ג בעומר, סתם שתדעי, כי זה פחות עבודה.

איתן גינזבורג: מי שרוצה לעלות להר מירון כדאי שיגיע יום קודם, שיבחר את החצר.

פזית תדהר: בכל מקרה, במהלך השבועיים האלה, למרות שהם היו מקוצרים, כן התקיים מפגש עם משרד החוץ, והשבוע צפויה להיות פגישה נוספת, משולשת, של גורמי משרד הביטחון, משרד החוץ ומשרד הכלכלה, כאשר הדיון אמור להתמקד, כפי שנמסר לי, בהיבטים של מנגנון הפיקוח.

איתן גינזבורג: משרד החוץ כבר העביר את התייחסותו?

פזית תדהר: לא.

פזית תדהר: הייתה רק פגישה ראשונית איתם.

איתן גינזבורג: מתי היא התקיימה?

פזית תדהר: בשבוע שעבר.

איתן גינזבורג: באיזה יום?

פזית תדהר: כאן התקלת אותי, אני לא יודעת בדיוק באיזה יום.

פזית תדהר: אם צריך אבדוק את היום ואפילו את השעה.

איתן גינזבורג: ומתי אמורה להתקבל התייחסות משרד החוץ?

פזית תדהר: אמורה להיות איתם פגישה משולשת מתישהו השבוע.

פזית תדהר: זה עדיין לא נקבע, אבל זה כן אמור להיות השבוע.

איתן גינזבורג: זה כלכלה, חוץ וביטחון?

פזית תדהר: כן.

איתן גינזבורג: השבוע זה ייקבע, אין בעיות לו"ז, אין בעיית מוזמנים, בקלות.

פזית תדהר: כפי שנמסר לי, זאת הכוונה.

איתן גינזבורג: את לא אמורה להיפגש?

איתן גינזבורג: מי אמור להיפגש?

פזית תדהר: אני לא מטפלת ספציפית בצו.

איתן גינזבורג: מי מטפל בצו הזה מטעם משרד הביטחון?

פזית תדהר: צו הצופן, מבחינה חקיקתית, מבחינת משרד הביטחון, תיקון החקיקה הוא מאוד מאוד פשוט.

פזית תדהר: הסיבה שהדברים מתארכים קשורה לעניין של ה- Ria בעצם העברת סמכויות למשרד הכלכלה.

פזית תדהר: ברגע שיש משרד נוסף שהוא זה שיהיה מוביל או שותף מרכזי באירוע הזה, זה מאריך את התהליכים.

איתן גינזבורג: מרוב שזה פשוט זה לוקח המון זמן.

איתן גינזבורג: אם זה היה מורכב זה כבר היה משהו מהיר, אבל כשזה פשוט זה לוקח הרבה זמן.

איתן גינזבורג: מי הגורם במשרד הביטחון שאחראי על זה?

פזית תדהר: במשרד הביטחון מוביל את זה אגף הפיקוח על הייצוא.

איתן גינזבורג: את יודעת מי באגף?

פזית תדהר: לא.

איתן גינזבורג: ומי בלשכה המשפטית, את?

פזית תדהר: עורכת דין שהיא היועצת המשפטית של אגף הפיקוח על הייצוא.

איתן גינזבורג: ובמשרד הכלכלה מי לקח את זה לכיוונו?

איתן גינזבורג: אל מול מי אתם עובדים שם?

פזית תדהר: אני לא יודעת לומר.

איתן גינזבורג: אז בצו הפיקוח על מצרכים ושירותים באמצעי הצפנה צריך להזמין גם את משרד הכלכלה.

פזית תדהר: נכון.

איתן גינזבורג: אם הייתם אומרים לנו את זה אז גם היינו מזמינים אותם, ולא להביא אותנו סתם לקיים פה דיון כשהם לא נמצאים פה.

פזית תדהר: יש פה עבודה משותפת גם עם משרד הכלכלה, זה לא משהו שהוא חדש.

איתן גינזבורג: אתם דיברתם שסוכם שההסדרה תעבור לאחריות משרד הכלכלה, אבל אתם ממתינים להתייחסות משרד החוץ.

איתן גינזבורג: זה העדכון האחרון שהיה ב-1 במאי.

איתן גינזבורג: חשבתי ששבועיים אחרי כבר נהיה עם התייחסות משרד החוץ כדי לראות איך מתקדמים, אבל גם זה לא.

איתן גינזבורג: אז אני מבין שיש פגישה השבוע עם שלושת הגורמים.

איתן גינזבורג: סתם עברו שבועיים ולא התקדמנו.

איתן גינזבורג: מי הגורם במשרד החוץ שצריך להתייחס, את יודעת?

פזית תדהר: אני מניחה שזה גם הגורמים שעוסקים בפיקוח על הייצוא.

איתן גינזבורג: אני הדיוט לגמרי בתחום הזה, אני שואל.

פזית תדהר: אני יכולה לבדוק.

איתן גינזבורג: אז בואי נבדוק מי הגורם במשרד החוץ, מי הגורם במשרד הכלכלה, מי הגורם במשרד הביטחון.

איתן גינזבורג: לכל אדם יש שם ותפקיד ואחריות.

איתן גינזבורג: לפחות שייתנו תשובות.

איתן גינזבורג: חבל.

איתן גינזבורג: אני ממש מבקש ממשרד הביטחון, יש לכם שני חוקים, אחד פשוט, אחד מורכב.

איתן גינזבורג: לפחות מה שפשוט תקדמו, תורידו מעצמכם את הדבר הזה ותאיצו במי שצריך להאיץ.

איתן גינזבורג: תקבעו לעצמכם מועדי עבודה, בקרות בדרך, כדי שתוכלו לעמוד בזמנים.

איתן גינזבורג: הטיוטה של ההערות לא התפרסמה באפריל, נכון?

פזית תדהר: לא.

איתן גינזבורג: כי התחייבתם על זה בחודש פברואר ומרס.

איתן גינזבורג: שתדעי.

איתן גינזבורג: אנחנו תכף מגיעים ליוני ואנחנו אפילו לא קרובים לזה, נכון?

פזית תדהר: אני לא יודעת אם אנחנו לא קרובים, אבל ברגע שנצליח להגיע לסיכומים עם המשרדים הרלוונטיים אז אפשר יהיה להתקדם להפצת התזכיר.

איתן גינזבורג: יש לכם הערכת זמנים או מועד שקבעתם לעצמכם שבמועד הזה לפרסם את הטיוטה להערות הציבור?

פזית תדהר: לא נקבע דד-ליין שכזה.

עידו בן יצחק: לפי מה שהוצג כאן בדיון הקודם, מי שאמור לפרסם זה משרד הכלכלה.

עידו בן יצחק: אבל לא הגיעו לסכם.

פזית תדהר: אנחנו צריכים לבטל את צו הצופן.

פזית תדהר: לכן אני אומרת, מבחינה חקיקתית האחריות של משרד הביטחון היא מאוד פשוטה.

פזית תדהר: אין פה משהו מסובך, זה לבטל בעצם את הצו הקיים.

פזית תדהר: העניין הוא שכדי לבטל את הצו הקיים אנחנו צריכים שתהיה החקיקה החלופית שהיא כבר לא באחריות שלנו, לפחות לא באחריות הבלעדית שלנו.

איתן גינזבורג: חבר הכנסת מקלב, אתה רוצה להתייחס?

אורי מקלב: אני רוצה לחזק את ידיך לגבי המיקוד במטרה בדיונים האלה.

אורי מקלב: אני יודע שזה לא קל.

איתן גינזבורג: זה מסתכל בעיקר.

אורי מקלב: יש לי הרבה שנים כחבר בוועדה הזאת, ובסופו של דבר היושב-ראש הותש והרים ידיים.

אורי מקלב: אני מבין שאתה עושה את זה בדבקות ואני מחזק את ידיך.

אורי מקלב: גם מה שעומד בפנינו, הצורה המסודרת של הדברים שאתה רואה את התהליך.

אורי מקלב: אני חושב שהגיע באמת הזמן שנצמצם בנושאים שאנחנו צריכים לדון בהם ושתהיה התקדמות.

אורי מקלב: הייתי בוועדת חוקה, באתי לכאן כדי לחזק אותך, שלא ישאירו אותך לבד.

איתן גינזבורג: תודה.

איתן גינזבורג: אנחנו ביחד בנושא הזה.

איתן גינזבורג: אנחנו באמת רוצים להתקדם.

אורי מקלב: הייתי עוד חבר בוועדה שאברהם מיכאל היה.

אורי מקלב: אני מדבר על היסטוריה.

אורי מקלב: הרבה שנים.

איל זנדברג: הייתה התקדמות מאז.

אורי מקלב: אז היו חוברות עבות, היום החוברות דקות יותר.

איתן גינזבורג: היום הלכנו צעד אחד אחורה, כי גילינו שיש עוד חוק שאנחנו צריכים להתעסק בו שלא עלינו עליו.

איתן גינזבורג: הוא לא היה ברדאר.

איתן גינזבורג: איכשהו הועלם מפנינו, אבל גם בו נעסוק.

אורי מקלב: הרשימה מצומצמת יותר.

אורי מקלב: אז זאת הייתה חוברת, אז יש התקדמות.

איל זנדברג: פעם ראשונה המיפוי הוטל עלי כעורך דין צעיר במשרד המשפטים, מצאנו 193 צווים מכוח חוק הפיקוח, והיו בסביבות 21 חוקים שונים.

איל זנדברג: אז אם מסתכלים כך אנחנו במצב מעולה.

איל זנדברג: אם מסתכלים מנקודת מבטך, המצב גרוע.

איתן גינזבורג: המצב הוא מורכב.

איתן גינזבורג: יש 12 חיקוקים שעוד נותרו.

איתן גינזבורג: האחרונים, חלקם בשלבים מתקדמים.

איתן גינזבורג: שניים כבר הגיעו לוועדת שרים לחקיקה, שזה ממש משמח.

איתן גינזבורג: שאפו, משרד להגנת הסביבה, משרד האנרגיה.

איתן גינזבורג: כאן ממש מתקדמים לקראת.

איתן גינזבורג: בואו נעשה מאמץ, ממשלה וכנסת כאחד.

איתן גינזבורג: בואו נעשה פה דיל קואליציוני, אורי, אם נביא את החקיקה הזאת?

אורי מקלב: אז לא נפיל את הממשלה.

איתן גינזבורג: האם זה יהיה מוסכם אופוזיציה-קואליציה?

אורי מקלב: נראה לי שהממשלות הקודמות נפלו בגלל שלא הספקנו כאן.

איתן גינזבורג: נכון.

איתן גינזבורג: האם תסכימו לתמוך בחקיקות האלו כקונצנזוס?

אורי מקלב: היו שש ערי מקלט בארץ ישראל, שמי שהרג בשוגג יכול לנוס לערי מקלט.

אורי מקלב: היו שש ערי מקלט בעבר הירדן ושש ערי מקלט בארץ ישראל, וקבעו שמי שהורג בשוגג כדי להימנע מנקמת דם בורח לערי מקלט, שם אסור לפגוע בו.

אורי מקלב: מתי הוא משתחרר?

אורי מקלב: בזמן שהכוהן הגדול נפטר, אז היו מקבלים חנינה כללית ואז לא יכלו לגעת בו.

אורי מקלב: מה הם היו עושים כל היום?

אורי מקלב: מתפללים שהכוהן הגדול ימות.

אורי מקלב: מה הייתה עושה אימא של הכוהן הגדול?

אורי מקלב: הייתה מביאה להם אוכל, מלבישה אותם, מכבסת להם, מטפחת אותם, כדי שלא יתפללו שהוא ימות והיא תישאר בתפקיד.

אורי מקלב: מה אתה רוצה שאני אעשה עכשיו, שאני אגיד שהממשלה תיפול מהר, שאו שאתפלל שנגמור את הנושאים האלה?

אורי מקלב: אני אתמוך בחוקים האלה.

איתן גינזבורג: אני רציתי להציע לממשלה דיל.

איתן גינזבורג: אתם תעשו כל אשר בידיכם כדי להאיץ את החקיקה מהכיוון שלכם, ואנחנו בכנסת מתחייבים להאיץ.

איתן גינזבורג: ואז פתאום נזכרתי שאני לא יכול להתחייב להאיץ, אני צריך פה פרטנר, אז שאלתי אם יש לי פרטנר באופוזיציה להאיץ.

איתן גינזבורג: אנחנו פה בחזית אחידה אל מול הממשלה.

איתן גינזבורג: שלא ירגישו שבגלל המצב בכנסת יש זמן.

אורי מקלב: לא.

אורי מקלב: אנחנו נביא את זה בכל מצב, גם אם נלך לבחירות.

אורי מקלב: נדמה לי שדנו אז גם בתקופות של בחירות.

עידו בן יצחק: בשורה התחתונה זה נתקע בבחירות.

עידו בן יצחק: היו חוקים בזמנו, חוק של הגז שממש כבר התחילו הצבעות, וברגע שיצאו לפגרה אז כבר אי אפשר היה.

איתן גינזבורג: אורי, אני חושב שבמקרים האלה, אם יגיעו חקיקות שבאות לבטל משהו שמיכאלי עסק בו, אני חושב שהאופוזיציה לא תתנגד להעביר אותם.

איתן גינזבורג: לא על זה תקום ממשלה ולא על זה תיפול הממשלה.

אורי מקלב: זה רק בגלל שלא נרצה לטפל בזה.

איתן גינזבורג: בדיוק.

איתן גינזבורג: אז הנה, יש לכם פה התחייבות אופוזיציונית.

איתן גינזבורג: אנחנו לא נתקע את זה.

איתן גינזבורג: שלא תגידו שבגלל הכנסת המצב לא יציב ויש זמן, או שהפריץ ימות, או שהכלב ימות.

איתן גינזבורג: לא, אנחנו מתחייבים ביחד להעביר את החוקים האלה.

איתן גינזבורג: אבל זה תלוי גם בכם.

איתן גינזבורג: משרדי הממשלה היקרים, אנא האיצו בעבודת המטה, תעשו עבודה טובה אך מהירה ויעילה כדי שנוכל להגיע לחזון שנתנו לאיל כשהוא היה עורך דין צעיר.

איל זנדברג: זה עוד יקרה בסוף.

איל זנדברג: אני אופטימי, אני כל יום בא אופטימי לעבודה שההכרזה תבוטל עוד מעט.

איתן גינזבורג: גם אני.

איתן גינזבורג: פה אני קצת מקבל דאון, אבל אחרי זה אני יוצא אופטימי כי יש ישיבה בעוד שבועיים עוד פעם אז אני מתעודד.

עידו בן יצחק: אולי שני דברים אופטימיים כן נגיד.

עידו בן יצחק: חוק הדבש הונח בשבוע שעבר על שולחן הכנסת, ותזכיר המעליות שכבר הזכרנו קודם הופץ.

איתן גינזבורג: נכון.

איתן גינזבורג: גם שרת הכלכלה כתבה לי.

איתן גינזבורג: אני רוצה לאתגר את נציג ראש הממשלה.

איתן גינזבורג: גם היא לקחה את זה לתשומת ליבה והתחילה לפעול בנושא הזה.

איתן גינזבורג: אני מקווה שנוכל להגיע לכדי התקדמות בנושאים הללו.

איתן גינזבורג: חברים, תודה רבה על הזמן.

איתן גינזבורג: תמשיכו לעשות עבודה טובה, מסורה, מקצועית, ותשתדלו שגם תהיה מהירה ויעילה.

איתן גינזבורג: זה תמיד טוב לציבור, וזה גם מפנה לכם זמן לדברים אחרים.

איתן גינזבורג: תודה רבה, הישיבה נעולה.